Na temelju članka 14. Zakona o proračunu (Narodne novine, broj 87/08, 136/12 i 15/15) i članka 52. Statuta Grada Ivanić Grada (Službeni glasnik Grada Ivanić-Grada, broj 01/21), Gradsko vijeće Grada Ivanić-Grada na svojoj 5. sjednici održanoj dana 23. prosinca 2021. godine donijelo je

**ODLUKU**

**o izvršavanju Proračuna Grada Ivanić-Grada za 2022. godinu**

**I OPĆE ODREDBE**

**Članak 1.**

Ovom Odlukom uređuje se struktura prihoda i primitaka te rashoda i izdataka Proračuna Grada Ivanić-Grada za 2022. godinu, njegovo izvršavanje, opseg zaduživanja i jamstava Grada Ivanić-Grada, upravljanje dugom, te financijskom i nefinancijskom imovinom, korištenje namjenskih prihoda i primitaka, korištenje vlastitih prihoda proračunskih korisnika, prava i obveze korisnika proračunskih sredstava, pojedine ovlasti gradonačelnika u izvršavanju proračuna, te druga pitanja u vezi s izvršavanjem Proračuna.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Proračun se sastoji općeg i posebnog dijela.

Opći dio proračuna čini Račun prihoda i rashoda i Račun financiranja.

Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata.

Račun prihoda i rashoda proračuna sastoji se od prihoda i rashoda prema ekonomskoj klasifikaciji. U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

Prihode poslovanja čine prihodi od poreza, pomoći, prihodi od imovine, prihodi od pristojbi i naknada, prihodi po posebnim propisima, prihodi od prodaje proizvoda i robe, pruženih usluga, prihodi od donacija, prihodi od Hrvatskog zavoda za zdravstveno osiguranje temeljem ugovornih obveza sa zdravstvenim ustanovama, kazne, upravne mjere i ostali prihodi.

Prihode od prodaje nefinancijske imovine čine prihodi od prodaje neproizvedene imovine i prihodi od prodaje proizvedene dugotrajne imovine.

Rashode poslovanja čine rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima na temelju osiguranja i druge naknade, te ostali rashodi u skladu sa zakonima, odlukama i drugim propisima.

Rashode za nabavu nefinancijske imovine čine rashodi za nabavu neproizvedene dugotrajne imovine, rashodi za nabavu proizvedene dugotrajne imovine i rashodi za dodatna ulaganja u nefinancijsku imovinu

U Računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova.

Sredstva Proračuna osiguravaju se proračunskim korisnicima u Posebnom dijelu Proračuna i to: - gradskim tijelima, Pučkom otvorenom učilištu Ivanić-Grad, Dječjem vrtiću Ivanić Grad, Vatrogasnoj postrojbi Ivanić-Grad, Muzeju Ivanić-Grad i Gradskoj knjižnici Ivanić-Grad.

U okviru razdjela 001 Glava 01, 02, 03, 04 i 05 osigurana su sredstva za rashode tijela gradske uprave po pojedinim programima, projektima i aktivnostima, te sredstva za proračunske korisnike.

Proračun je konsolidirani proračun i sadrži sve prihode i primitke, te rashode i izdatke Grada i proračunskih korisnika Grada.

**Članak 3.**

Korisnici Proračuna u smislu ove Odluke su:

1. proračunski korisnici:

– upravna tijela Grada (u daljnjem tekstu: upravna tijela),

– ustanove kojima je Grad osnivač i koje su uvrštene u Registar proračunskih i izvanproračunskih korisnika,

2. ustanove i neprofitne organizacije kojima je Grad osnivač, a koje nisu uvrštene u Registar proračunskih i izvanproračunskih korisnika,

3. trgovačka društva i druge pravne osobe u kojima je Grad većinski vlasnik ili ima odlučujući utjecaj na upravljanje,

4. ostali korisnici Proračuna – pravne osobe (ustanove i udruge građana) i fizičke osobe kojima se osiguravaju sredstva za realizaciju pojedinog projekta.

Korisnici Proračuna iz stavka 1. točke 1. ovoga članka obvezno primjenjuju odredbe Zakona o proračunu i ove Odluke koje se odnose na izradu financijskih planova, upravljanje novčanim sredstvima, zaduživanje i davanje jamstva, izvještavanje te nadzor nad poslovanjem i korištenjem proračunskih sredstava te zakonske odredbe o proračunskom računovodstvu.

Korisnici Proračuna iz stavka 1. točke 2. i 3. ovoga članka obvezno primjenjuju odredbe Zakona o proračunu i ove Odluke, koje se odnose na zaduživanje i davanje jamstva te izvještavanje i nadzor nad poslovanjem i korištenjem proračunskih sredstava.

**II IZVRŠAVANJE PRORAČUNA**

**Članak 4.**

Proračunska sredstva proračunski korisnici smiju koristiti samo za namjene utvrđene Proračunom i to do visine utvrđene u Posebnom dijelu, prema načelu dobrog financijskog upravljanja, a vodeći računa o zakonitosti, svrhovitosti, učinkovitosti i ekonomičnosti raspolaganja proračunskim sredstvima.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Proračunski korisnici odgovorni su za naplatu prihoda i primitka iz svoje nadležnosti, i za izvršavanje rashoda i izdataka u skladu s namjenama. Iznimno od ove odredbe, Gradonačelnik može odlučiti da se pojedini rashodi i izdaci, u slučaju nepravovremene naplate namjenskih prihoda i primitaka pokrivaju na teret ostalih proračunskih prihoda, a najviše do visine planiranih iznosa.

Uplaćeni i preneseni, a manje planirani namjenski primici od zaduživanja, mogu se izvršavati iznad iznosa utvrđenih u Proračunu.

Namjenski prihodi i primici koji ne budu iskorišteni u ovoj proračunskoj godini prenose se u narednu godinu.

**Članak 5.**

Proračun se izvršava, ostalim korisnicima proračuna, u pravilu, na temelju mjesečnih dodjela s računa gradskog proračuna. Dodjela sredstava vršit će se sukladno njihovim financijskim planovima, odnosno zahtjevima, sukladno raspoloživim sredstvima.

Sredstva za pokroviteljstva te za aktivnosti i projekte koja se izvršavaju kao subvencije, donacije i pomoći pojedinom korisniku, raspoređuje Gradonačelnik ako krajnji korisnik nije utvrđen u Posebnom dijelu Proračuna, programu javnih potreba ili drugom aktu Gradskog vijeća Grada (u daljnjem tekstu: Gradsko vijeće).

**Članak 6.**

Upravni odjel za financije i proračun obvezan je u roku od osam dana od dana donošenja Proračuna izvijestiti sva upravna tijela o odobrenim sredstvima u Proračunu, a upravna tijela obvezna su u daljnjem roku od osam dana izvijestiti o istom krajnje korisnike za koje su određena kao nositelji sredstava u Posebnom dijelu Proračuna.

Proračunski korisnici – ustanove Grada, za koje su sredstva planirana u posebnim glavama Proračuna, obvezni su dostaviti Upravnom odjelu za financije i proračun svoje usvojene financijske planove, usuglašene s odobrenim sredstvima u Proračunu, do 15. siječnja 2022. godine.

**Članak 7.**

Za planiranje i izvršavanje Proračuna u cjelini odgovoran je Gradonačelnik.

Pročelnici upravnih tijela gradske uprave, te čelnici pravnih osoba koje su korisnici Proračuna, odgovorni su za planiranje i izvršavanje svog dijela Proračuna.

Proračunski korisnici ne mogu ugovarati avansno plaćanje osim uz dozvolu Gradonačelnika. Obveze po ugovorima koji zahtijevaju plaćanje u sljedećim godinama proračunski korisnici mogu preuzeti samo uz suglasnost Gradonačelnika.

Plaćanja koja proizlaze iz obveza preuzetih sukladno stavku 3. ovoga članka, proračunski korisnici moraju kao obvezu uključiti u financijski plan u godini u kojoj ta obveza dospijeva.

Odgovornost za izvršavanje Proračuna u smislu odredbe stavka 2. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava.

Isplata proračunskih sredstava obavlja se temeljem pravovaljane financijske dokumentacije koju ovjerava ovlaštena osoba nadležnog gradskog upravnog odjela, uz oznaku pozicije Proračuna.

U okviru svog djelokruga i ovlasti, pročelnici upravnih odjela Gradske uprave i čelnici pravnih osoba koje su korisnici Proračuna odgovorni su za zakonitost, svrhovitost, učinkovitost i ekonomično raspolaganje proračunskim sredstvima.

Ako se u tijeku izvršavanja Proračuna utvrdi da proračunska sredstva nisu pravilno korištena, korisnik sredstava je dužan vratiti primljena sredstava.

Odluku o povratu sredstava, po prijedlogu pročelnika nadležnog upravnog tijela, donosi Gradonačelnik.

**III PRORAČUNSKA ZALIHA**

**Članak 8.**

Sredstva proračunske zalihe u 2022. godini iznose 250.000,00 kuna i koristit će se za zakonski utvrđene namjene. O korištenju sredstava proračunske zalihe u cijelosti odlučuje gradonačelnik. Sredstva proračunske zalihe ne mogu se koristiti za pozajmice.

Gradonačelnik izvještava Gradsko vijeće o korištenju proračunske zalihe u okviru polugodišnjeg i godišnjeg izvršenja proračuna

**IV PRIHODI PRORAČUNA**

**Članak 9.**

U Proračunu se planiraju svi prihodi koje sukladno pozitivnim propisima ostvaruju upravna tijela, kao i vlastiti i namjenski prihodi i primici koje ostvaruju proračunski korisnici Grada.

Prihodi koje proračunski korisnici ostvare obavljanjem vlastite djelatnosti, namjenski su prihodi Proračuna i uplaćuju se na njegov račun.

Vlastiti prihodi proračunskih korisnika su svi prihodi i primici koje ostvaruju obavljanjem osnovne i ostalih djelatnosti, te donacija.

Svi prihodi proračunskih korisnika bez obzira na visinu i namjenu uplaćuju se na žiro račun Proračuna.

Ostali korisnici proračunskih sredstava dužni su vlastite prihode planirati u svom financijskom planu, koristiti ih za određenu propisanu namjenu, a godišnja financijska izvješća dužni su dostavljati nadležnom upravnom odjelu za prethodnu godinu do ugovorenog roka.

Nadležni upravni odjel za društvene djelatnosti nadzire ostvarenje i trošenje tih prihoda.

Uplaćeni, a manje planirani vlastiti prihodi proračunskih korisnika iz stavka 3. ovog članka mogu se izvršavati iznad iznosa utvrđenih u financijskom planu korisnika do visine uplaćenih sredstava, uz suglasnost čelnika proračunskog korisnika.

Ako prihodi što ih vlastitom djelatnošću ostvaruju tijela Gradske uprave, proračunski korisnici i ostali prihodi koji pripadaju Proračunu, budu pogrešno naplaćeni ili naplaćeni u svoti većoj od propisane, pogrešno ili više naplaćena svota vratit će se uplatiteljima na teret tih prihoda. Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna.

Upravna tijela odgovorna su za prikupljanje proračunskih prihoda, za potpunu i pravodobnu naplatu prihoda u skladu sa zakonima i propisima donesenim na temelju zakona te za izvršavanje rashoda sukladno planiranim iznosima i namjenama.

**V ZADUŽIVANJE, JAMSTVA**

**Članak 10.**

Grad Ivanić-Grad se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u suglasju sa Zakonom o proračunu. Odluku o kratkoročnom zaduživanju iz stavka 1. ovog članka donosi Gradsko vijeće na prijedlog Gradonačelnika.

**Članak 11.**

Grad se može zadužiti samo za investiciju koja se financira iz njezina proračuna, a koju potvrdi njezino predstavničko tijelo uz suglasnost Vlade, a na prijedlog ministra financija. Ugovor o zaduživanju sklapa Gradonačelnik na osnovi donesenog proračuna, uz suglasnost Vlade, a na prijedlog ministra financija. Suglasnost Vlade obvezni je prilog ugovora o zaduživanju.

Ukupna godišnja obveza Grada iz stavka 1. ove Odluke može iznositi najviše do 20 posto ostvarenih prihoda u godini koja prethodi godini u kojoj se zadužuje. Odredbe ovog članka ne odnose se na projekte koji se sufinanciraju iz pretpristupnih programa i fondova Europske unije i na projekte iz područja unapređenja energetske učinkovitosti u kojima sudjeluje Grad Ivanić-Grad.

**Članak 12.**

Tekuće otplate glavnice duga po osnovi zaduživanja, iskazane u Računu financiranja Proračuna u iznosu od 6.021.900 kuna, s pripadajućim kamatama, imaju u izvršavanju Proračuna prednost pred svim ostalim rashodima i izdacima.

Tekuće otplate glavnice duga Grada: glavnice i kamate iskazane su u Razdjelu 003 Upravni odjel za financije i proračun.

Po Ugovoru o kreditu broj 408-51013964 (kreditor Addiko bank Hrvatska, ranije HYPO ALPE-ADRIA BANK d.d.) na dan 01.01.2022. godine neotplaćena iznosi 5.965.560,71 kuna.

Po Ugovoru o kreditu broj KO-05/16 (kreditor Hrvatska banka za obnovu i razvitak) na dan 01.01.2021. godine, neotplaćena glavnica po kreditu iznosi 10.158.970,00 kuna.

Po Ugovoru o kreditu broj KO-32/17 (kreditor Hrvatska banka za obnovu i razvitak) na dan 01.01.2022, za izgradnju školske dvorane, neotplaćena glavnica iznosi 5.713.679,88 kuna.

Po Ugovoru o kreditu broj INJS\_19-1100498 (kreditor Hrvatska banka za obnovu i razvitak) na dan 01.01.2022, za investicije na području Grada, neotplaćena glavnica iznosi 7.476.293,15 kuna.

Po Ugovoru o kreditu broj ESEU-19-1100479 (kreditor Hrvatska banka za obnovu i razvitak) na dan 01.01.2022, za energetsku učinkovitost, neotplaćena glavnica iznosi 606.543,85 kuna.

Po Ugovoru o kreditu broj EUPR-19-1100678 (kreditor Hrvatska banka za obnovu i razvitak) na dan 01.01.2022., za premošćivanje plaćanja rashoda za izgradnju Poduzetničkog inkubatora zbog kasnijeg priliva pomoći iz EU fondova i izgradnju Ceste Josipa Kraša u Zoni UPU 3, neotplaćena glavnica iznosi 448.152,22 kune.

Kredit po Ugovoru o kreditu broj 3278539317 (kreditor Zagrebačka banka d.d.) je u realizaciji. Kredit je namijenjen izgradnji Sportske dvorane u Graberju Ivanićkom, te dogradnji Dječjeg vrtića na Žeravincu.

**Članak 13.**

Pravne osobe u većinskom vlasništvu Grada i ustanove čiji je Grad osnivač, mogu se dugoročno zadužiti samo za investicije i uz suglasnost Gradskog vijeća, sukladno pozitivnim propisima i Statutu Grada, pri čemu se u opseg zaduženja Grada uključuju suglasnosti sukladno odredbi članka 90. stavka 2. Zakona o proračunu.

Grad Ivanić-Grad dužan izvijestiti Ministarstvo financija o suglasnostima iz stavka 1. ovog članka u roku 8 dana od dane suglasnosti i sklopljenom ugovoru o zaduživanju pravnih osoba i ustanova u roku od 8 dana od dana sklapanja.

Grad može dati jamstva pravnoj osobi u većinskom vlasništvu ili suvlasništvu Grada i ustanovi čiji je osnivač, sukladno članku 91. Zakona o proračunu, za ispunjenje obveza pravne osobe i ustanove. Odluku o davanju jamstava donosi Gradsko vijeće. Dano jamstvo uključuje se u opseg mogućeg zaduživanja Grada. Grad Ivanić-Grad obvezan je prije davanja jamstva ishoditi suglasnost ministra financija.

Grad Ivanić-Grad dužan je izvijestiti Ministarstvo financija unutar proračunske godine o sklopljenom ugovoru o jamstvu iz stavka 3. ovog članka u roku od 8 dana od dana sklapanja.

Zahtjev Gradu za izdavanje suglasnosti za zaduživanje i/ili davanje jamstva podnosi odgovorna osoba pravne osobe ili ustanove putem nadležnog tijela gradske uprave. Zahtjevu se prilažu obrazloženje kapitalnog projekta, usvojen financijski plan projekta, dokaz o završenom postupku odabira najpovoljnije ponude za nabavu financijskih sredstava, nacrt ugovora ili pismo namjere banke s uvjetima kreditiranja te plan otplate sa svim navedenim troškovima (naknade i kamate).

Gradonačelnik je dužan izvještavati Ministarstvo financija o danim suglasnostima / jamstvima, tromjesečno, do 10. u mjesecu za prethodno izvještajno razdoblje, a Gradsko vijeće uz polugodišnji i godišnji izvještaj o izvršavanju proračuna.

**Članak 14.**

Pravne osobe u većinskom vlasništvu ili suvlasništvu Grada i ustanove čiji je osnivač Grad, koje su dobile suglasnost ili jamstvo u smislu odredbi članka 13. ove Odluke, dužne su Upravnom odjela za financije i proračun tromjesečno, do petog dana u mjesecu za prethodno tromjesečje, dostaviti informaciju o stanju zaduženosti, te u roku od pet dana od potpisivanja dostaviti ugovor o zaduživanju.

**VI ISPLATA SREDSTAVA IZ PRORAČUNA**

**Članak 15.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Pročelnik tijela gradske uprave i čelnik pravne osobe proračunskog korisnika, mora prije isplate provjeriti i potpisom potvrditi pravni temelj i visinu obveze koja proizlazi iz knjigovodstvene isprave.

Nalog za isplatu iz Proračuna s oznakom stavke Proračuna izdaje pročelnik nadležnog tijela gradske uprave.

Isplata sredstava za plaće, materijalne rashode i programe koja su u posebnom dijelu Proračuna osigurana ustanovama Grada, i ostalim proračunskim korisnicima, izvršava se prijenosom na njihov račun temeljem naloga za prijenos sredstava koji izdaje pročelnik nadležnog tijela gradske uprave.

Drugačiji način korištenja sredstava može odrediti Gradonačelnik.

Gradonačelnik može isplatiti sredstva do visine 250.000,00 kuna, temeljem Odluke.

**Članak 16.**

Zahtjev za isplatu sredstava za nabavu roba, obavljanje usluga i ustupanje radova mora se temeljiti na propisima o javnoj nabavi.

**Članak 17.**

Sredstva za financiranje javnih potreba komunalnog gospodarstva u Razdjelu 002. raspoređivat će se na temelju Program građenja komunalne infrastrukture na području Grada Ivanić-Grada za 2022. godinu, a u visini ostvarenih prihoda.

**Članak 18.**

Korisnici Proračuna ne mogu preuzeti obveze na teret proračunskih sredstava iznad svote koja im je raspoređena u Posebnom dijelu Proračuna.

**Članak 19.**

Sredstva za tekuće izdatke (osim za održavanje objekata i opreme) korisnika Proračuna izvršavat će se u skladu s ostvarenjem prihoda Proračuna.

Sredstva se mogu isplatiti po nalogu pročelnika upravnog odjela u čijoj su nadležnosti društvene djelatnosti, udruge, naknade troškova za rad Gradskog vijeća, nacionalne manjine, savjet mladih, naknade za rad mjesnih odbora i odobrenje Gradonačelnika samo u slučaju da to ne remeti likvidnost Proračuna.

**Članak 20.**

Sredstva za plaće zaposlenika gradske uprave u cijelosti se osiguravaju u proračunu. Gradonačelnik donosi odluku o osnovici za izračun plaća zaposlenika, a koeficijenti za utvrđivanje plaća zaposlenika gradske uprave utvrđuju se sukladno općim aktima.

Odluku o naknadama vijećnicima Gradskog vijeća kao i naknadama troškova članova radnih tijela Gradskog vijeća donosi Gradsko vijeće Grada Ivanić Grada.

**Članak 21.**

Instrumenti osiguranja plaćanja primljeni od pravnih i fizičkih osoba kao sredstvo osiguranja naplate potraživanja ili izvođenja radova, isporuke robe i izvršenja usluga, dostavljaju se Upravnom odjelu za financije i proračun.

Evidenciju izdanih i primljenih instrumenata osiguranja plaćanja iz stavaka 1. ovoga članka vodi Upravni odjel za financije i proračun.

**VII PRIMJENA PRORAČUNSKOG RAČUNOVODSTVA, FINANCIJSKO RAČUNOVODSTVENA KONTROLA I IZVJEŠTAVANJE**

**Članak 22.**

Proračun i proračunski korisnici primjenjuju sustav proračunskog računovodstva.

**Članak 23.**

Godišnji izvještaj o izvršenju proračuna za prethodnu godinu Upravni odjel za financije i proračun dostavlja Gradonačelniku do 1. svibnja tekuće godine.

Gradonačelnik dostavlja Godišnji izvještaj o izvršenju proračuna za prethodnu godinu Gradskom vijeću na donošenje najkasnije do 1. lipnja tekuće godine.

Polugodišnji izvještaj o izvršenju proračuna Upravni odjel za financije i proračun dostavlja Gradonačelniku do 5. rujna tekuće godine.

Gradonačelnik dostavlja Polugodišnji izvještaj o izvršenju proračuna Gradskom vijeću na donošenje najkasnije do 15. rujna tekuće godine.

Proračunski korisnici dužni su dostaviti polugodišnje i godišnje financijske izvještaje nadležnom tijelu gradske uprave. Upravni odjel za financije i proračun izrađuje konsolidirani polugodišnji i godišnji financijske izvještaj za Proračun i proračunske korisnike i dostavlja ga Ministarstvu financija u zakonskom roku.

**Članak 24.**

Kontrola poslovnih postupaka u pripremi i izvršavanju proračuna, upravljanje dugom i gotovinom, praćenje primjene financijskih propisa, praćenje nastanka obveza, praćenje primjene sustava proračunskog računovodstva te poslovi financijskog izvještavanja, obavljaju se u Upravnom odjelu za financije i proračun.

Svi korisnici proračunskih sredstava obvezni su Upravnom odjelu za financije i proračun dati sve potrebne podatke, isprave i izvješća koja se od njih traže.

Proračunski korisnici dužni su dostaviti kvartalne, polugodišnje i godišnje financijske izvještaje s bilješkama i ostvarenjem financijskog plana na razini osnovnog računa (peta razina računskog plana) Upravnom odjelu za financije i proračun najkasnije u roku od 8 dana od isteka roka za predaju navedenih izvještaja utvrđenih Pravilnikom o financijskom izvještavanju u proračunskom računovodstvu.

Trgovačko društvo kojeg je Grad osnivač ili većinski vlasnik dužno je dostaviti godišnji izvještaj o poslovanju (ostvarenje financijskog plana i izvještaj o radu) nadležnom tijelu gradske uprave, najkasnije u roku od 30 dana od isteka roka za predaju godišnjeg financijskog izvještaja utvrđenog Zakonom o računovodstvu.

**VIII UPRAVLJANJE FINANCIJSKOM I NEFINANCIJSKOM DUGOTRAJNOM IMOVINOM**

**Članak 25.**

Raspoloživim novčanim sredstvima na računu Proračuna upravlja Gradonačelnik.

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti.

Odluku o oročavanju donosi Gradonačelnik.

Prihodi od upravljanja raspoloživim novčanim sredstvima prihodi su Proračuna. Novčana sredstva iz stavka 1. ovog članka mogu se ulagati samo s povratom do 31. prosinca 2022. godine.

**Članak 26.**

Odluku o kupnji dionica ili udjela u trgovačkom društvu donosi Gradsko vijeće ako su za kupnju osigurana sredstva u Proračunu i ako se time štiti javni interes, odnosno interes Grada.

U slučaju da prestane javni interes za vlasništvo dionica ili udjela u kapitalu trgovačkog društva, Gradsko vijeće može odlučiti da se dionice odnosno udjeli u kapitalu prodaju, ako to nije u suprotnosti s posebnim zakonom.

Ostvarena sredstva od prodaje dionica ili udjela u kapitalu trgovačkog društva mogu se koristiti samo za otplatu duga ili za nabavu nefinancijske i financijske imovine Grada, sukladno Zakonu o proračunu.

**Članak 27.**

Nefinancijskom dugotrajnom imovinom Grada upravljaju tijela gradske uprave te pravne osobe kojima je Grad osnivač.

Upravljanje imovinom podrazumijeva njezino korištenje, održavanje i davanje u zakup. Sredstva za održavanje imovine osiguravaju se u Proračunu Grada.

Knjigovodstvena evidencija nefinancijske dugotrajne imovine vodi se u Upravnom odjelu za financije i proračun. Pročelnik upravnog odjela koji upravlja imovinom Grada dužni su odjelu za financije dostaviti podatke o imovini grada, te svakoj poslovnoj promjeni na imovini kojom upravljaju.

**IX ODGODA PLAĆANJA I OBROČNA OTPLATA DUGA TE OTPIS ILI DJELOMIČAN OTPIS POTRAŽIVANJA**

**Članak 28.**

Odgoda plaćanja i obročna otplata (reprogram) duga Gradu, otpis ili djelomičan otpis potraživanja Grada te prodaja potraživanja Grada, određuje se i provodi na način i pod uvjetima utvrđenim propisima.

**X URAVNOTEŽENJE PRORAČUNA I PRERASPODJELA**

**Članak 29**.

Ako tijekom godine dođe do povećanja rashoda ili izdataka odnosno smanjenja prihoda ili primitaka Gradonačelnik može poduzeti mjere za uravnoteženje Proračuna propisane Zakonom o proračunu.

Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu između proračunskih korisnika utvrdit će Gradsko vijeće, izmjenama i dopunama Proračuna.

Izmjenama i dopunama Proračuna iz stavka 2. ovoga članka uravnotežuju se prihodi i primici, odnosno rashodi i izdaci Proračuna.

Proračunski korisnici iz članka 3. stavka 1. točke 1. ove Odluke, izmjene i dopune financijskih planova predlažu u postupku izrade i donošenja izmjena i dopuna Proračuna.

**Članak 30.**

U okviru proračunskih sredstava iznimno je dopuštena preraspodjela utvrđenih sredstava između proračunskih stavaka unutar razdjela ili između razdjela.

Gradonačelnik može odobriti preraspodjelu sredstava unutar pojedinih rashodnih stavaka, s tim da umanjenje ili povećanje pojedine stavke ne može biti veće od 5%.

O izvršenim preraspodjelama Gradonačelnik izvještava Gradsko vijeće prilikom podnošenja polugodišnjeg i godišnjeg izvještaja o izvršenju Proračuna, ako isti nisu obuhvaćeni Izmjenama i dopunama Proračuna Grada.

**Članak 31.**

Proračun se izvršava od 1. siječnja do 31. prosinca 2022. godine.

Samo naplaćeni prihodi u kalendarskoj godini priznaju se kao prihodi Proračuna za 2022. godinu.

Rashodi za koje je nastala obaveza u 2022. godini rashodi su proračuna za 2022. godinu.

O namjeni viška prihoda odnosno pokriću manjka prihoda iz prethodne godine odlučuje Gradsko vijeće.

**XI ZAVRŠNE ODREDBE**

**Članak 32**.

Ova Odluka stupa na snagu osmog dana od dana objave u Službenom glasniku Grada Ivanić-Grada i primjenjuje se od 01. siječnja 2022. godine.

REPUBLIKA HRVATSKA

ZAGREBAČKA ŽUPANIJA

GRAD IVANIĆ GRAD

GRADSKO VIJEĆE

KLASA: 021-05/21-01/8 Predsjednik Gradskog vijeća:

URBROJ: 238/10-01-21-18

Ivanić-Grad, 23. prosinca 2021. Željko Pongrac, pravnik kriminalist